1. *Rekrutimi - Përzgjedhja*

Institucioni identifikon dhe planifikon nevojat për rekrutim, në përputhje me VKM Nr. 108, datë: 26.02.2014 “Për Planin Vjetor të Pranimit në Shërbimin Civil”, kritere, të cilat i plotëson në HRMIS dhe Administrata.gov.al.

Çdo fundviti institucioni përgatit dhe dërgon në ministrinë nga e cila varet, planin për rekrutim miratuar nga Drejtori i Përgjithshëm.

Rekrutimi i punonjësve që përfitojnë Statusin e Nëpunësit Civil, kryhet bazuar në Ligjin Nr. 152/2013 të përditësuar si dhe të gjithë bazës nënligjore që e shoqëron atë.

Rekrutimi i punonjësve të tjerë ndjek hapat e përshkruar më poshtë:

* Procedura e rekrutimit në DPPI zhvillohet në bazë të nevojave të institucionit për punonjës mbështetës sipas specifikimeve që kërkohen në varësi të nevojave që kanë sektorët përkatës.

* Pozicionet të cilat nuk janë pjesë e Shërbimit Civil plotësohen pas propozimit të Drejtorit të Përgjithshëm dhe miratimit të Këshillit Mbikëqyrës. Ato duhet të jenë të argumentuara, për aktivitete që nuk mund të realizohen nga punonjësit organikë. Klasat e punonjësve me kohë të pjesshme përcaktohen sipas Vendimit Nr. 326, dt. 31.05.2023 ‘Për pagat e punonjësve mbështetës dhe punonjësve të tjerë të specialiteteve të ndryshme në disa institucione të Administratës Publike.’ si dhe sipas Ligj nr. 7961, dt. 12.07.1995 ‘Kodi i Punës në Republikën e Shqipërisë’.
* Sektori i Buxhetit, Financës dhe Burimeve Njerëzore përgatit specifikimet e kërkuara nga Drejtoritë/Sektorët përkatës

Të gjithë punonjësit, që fillojnë punë rishtazi në DPPI, do t’i nënshtrohen një periudhe prove 3 mujore ose 6 mujore.

1. *Afatet e Punësimit*

Punonjësit e DPPI, sipas afateve të punësimit ndahen në kategoritë e mëposhtme:

* **Punonjës në periudhë prove** ku përfshihen punonjësit të cilët kanë fituar në procedurën e konkurrimit në shpalljet e pozicioneve vakante të publikuara në DAP, por që nuk i janë nënshtruar testimit në ASPA dhe nuk kanë përfituar Statusin e Nëpunësit Civil.
* **Punonjësit me statusin e NC** ku përfshihen punonjësit të cilët kanë kaluar me sukses testimin e ASPA-s.
* **Punonjës me kohë të pjesshme** ku përfshihen punonjësit me kontratë të përkohshme, me afat të caktuar në kontratën e punës.